Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 412/14/4403	Nitra, 18.11.2014
EEČ : 2-32-268-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ktorému bolo vznesené obvinenie podľa § 206  odsek 1 Trestného poriadku uznesením povereného policajta Obvodného oddelenia v Nitre (ďalej len „poverený policajt“) pod ČVS: ORP-1138/NR-NR-2014 dňa 11.08.2014 za prečin zanedbania povinnej výživy podľa § 207 odsek 1  Trestného zákona na tom skutkovom základe, že 
	obvinený si najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať a zaopatrovať svoje maloleté dieťa XXXXX XXXXX narodenú XXXXX, zverenú do výchovy matky XXXXX, ktorá mu bola uložená na základe rozsudku Okresného súdu v Nitre pod číslom 24P/369/2005-25, právoplatného dňa 25.05.2006, pričom povinnému bolo určené výživné na dcéru XXXXX sumou vo výške 30 % zo sumy životného minima mesačne k rukám matky vždy do 15-teho dňa v mesiaci vopred, počnúc dňom 01.12.2005, čím tak za obdobie od mesiaca január 2014 do dnešnej doby (vrátane mesiaca júl 2014) dlhuje k rukám matky XXXXX, narodenej XXXXX, trvale bytom XXXXX, XXXXX sumu vo výške 189,91 €,	

pretože zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu

Odôvodnenie:
Poverený policajt uznesením vydaným dňa 04.07.2014 pod ČVS: ORP-1138/NR-NR-2014  podľa § 199 odsek 1 Trestného poriadku začal trestné stíhanie a uznesením vydaným dňa 11.08.2014 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe uvedenom vo výrokovej časti tohto uznesenia.
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  
Podľa § 215 odsek 1 písmeno h) Trestného poriadku prokurátor zastaví trestné stíhanie,    ak zanikla trestnosť činu.
Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Vykonaným vyšetrovaním a na základe výpovedí svedkyne XXXXX a listinných dokladov bolo zistené, že vyššie uvedený skutok, pre ktorý bolo XXXXX vznesené obvinenie, sa stal, má znaky trestného činu zanedbanie povinnej výživy podľa § 207 odsek 1 Trestného zákona a zabezpečené dôkazy dostatočným spôsobom preukazujú, že tohto skutku sa dopustil obvinený XXXXX.
Z výsledkov dokazovania vyplynulo, že obvinený XXXXX využil ustanovenie o účinnej ľútosti a dlhovanú sumu na výživnom za obdobie od 01.01.2014 do 30.09.2014 uhradil do rúk matky dieťaťa XXXXX v plnom rozsahu v sume 244,17 €, čo bolo potvrdené predloženým poštovým poukazom č. 84007 (pošta XXXXX 1) zo dňa 22.09.2014 a  túto skutočnosť potvrdila aj matka dieťaťa, svedkyňa XXXXX, ktorá zároveň uviedla, že dlh obvineného na výživnom považuje za splatený v celom rozsahu.
Svedkyňa XXXXX k veci ešte uviedla, že neplnenie vyživovacej povinnosti povinným v súdom stanovenej výške nemalo trvalo nepriaznivé následky na psychický a fyzický vývoj dieťaťa, čím zanikla trestnosť uvedeného prečinu.
Z dôvodu, že obvinený XXXXX si splnil dodatočne svoju vyživovaciu povinnosť voči svojmu maloletému dieťaťu v plnom rozsahu, trestný čin nemal trvalo nepriaznivé následky na vývoj dieťaťa, je nepochybné, že zanikla trestnosť vyššie uvedeného prečinu.
Na základe vyššie uvedených skutočností som  rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Soňa Struhárová
prokurátorka